কোচবিহার থেকে বিজেপির রথযাত্রা শুরু হওয়ার আগে চূড়ান্ত নাটক। জেলায় কোনও মাঠে সভা করার অনুমতি প্রশাসনের কাছ থেকে মেলেনি বলে দাবি বিজেপির। অগত্যা ধান জমিতেই মঞ্চ বেঁধে অমিতের সভা বলে সিদ্ধান্ত নিয়েছেন রাজ্য বিজেপি নেতারা।  বিজেপি সূত্রের খবর, কোচবিহার শহরে জায়গা মেলেনি। সে কারণে শহর থেকে কিছুটা দুরে নাটাবাড়িতে ৩১ নম্বর জাতীয় সড়কের ধারে ধান জমিকেই সভাস্থান হিসেবে বাছা হয়েছে। জমিটির জেলার এক বিজেপি কর্মীই। তিনিই এগিয়ে এসেছেন।    নিউ কোচবিহার রেল ময়দানটি পাওয়া গিয়েছিল। কিন্তু মাঠটি ছোট। বিজেপির সর্বভারতীয় সভাপতির সভায় প্রচুর লোক আসবেন বলে দাবি বিজেপি নেতৃত্বের। সে কারণে ছোট মাঠে সভা করলে ভিড় সামাল দেওয়া মুশকিল বলে বিজেপি সূত্রে খবর। অগত্যা দলীয় কর্মীর ধান জমিই বাছা হয়েছে। রবি শস্য চাষের আগে হয়ে গিয়েছে ধান কাটা। ফলে ধান জমিটি এখন ফাঁকাই। ইতিমধ্যেই সভাস্থল পরিষ্কারের কাজ শুরু করে দিয়েছেন জেলার বিজেপি নেতা-কর্মীরা। ওই মাঠে ৫০ হাজার লোক ধরবে বলে দাবি বিজেপি নেতৃত্বের। বলে রাখি, ৭ ডিসেম্বর কোচবিহার থেকে গড়াবে বিজেপির রথ। এরাজ্যে প্রথম রথযাত্রার সূচনা করবেন অমিত শাহ। প্রধানমন্ত্রী নরেন্দ্র মোদীকে দিয়েও চারটি সভা করানোর পরিকল্পনা করেছে গেরুয়া শিবির।